Jehovah se Getuies

Jehovah se Getuies is 'n Christelike gemeenskap wat in die 19de eeu deur Charles Taze Russell, 'n boorling van Pittsburgh (VSA), gestig is en in 2020 sowat 8,7 miljoen aktiewe lede gehad het. Die huidige internasionale hoofkwartier is in Warwick.

Die beweging beweer dat hulle die enigste ware opvolgers van die oorspronklike 1ste-eeuse Christendom is en handhaaf geen betrekkinge met ander Christelike kerke en groeperings nie. Jehovah se Getuies beskryf hulleself dan ook as die "Christendom" en verwys na die ander Christelike kerke en sektes as die "Christenheid". Die leerstellings is hoofsaaklik gebaseer op die apokaliptiese boeke van die Bybel, veral Daniël en Openbaring.

Jehovah se Getuies is bekend vir hulle toegewyde sendingwerk en politieke neutraliteit, waarvolgens lede nóg aan die politieke lewe mag deelneem nóg diensplig mag doen. Alhoewel hulle geen politieke invloed wil uitoefen en nie in politieke sake inmeng nie, het hulle in lande soos Duitsland regstappe gedoen om dieselfde status en erkenning as die groot Christelike kerke te kry.

Net soos die Romeinse Christene in die 1ste eeu glo Jehovah se Getuies aan die wederkoms van Jesus Christus en 'n ewige lewe op aarde in sy Koninkryk. Net 144 000 uitverkore Christene uit alle geskiedkundige periodes sal saam met Jesus hierdie Koninkryk op aarde vanuit die hemel regeer.

Alhoewel hulle min of meer by die fundamentalistiese stromings van die Christendom gereken kan word wat slegs die Bybel as bron van godsdienstige leerstellings aanvaar, word Bybeltekste in die algemeen krities bestudeer. Hulle aanvaar dus geen leerstellings dat die aarde letterlik in sewe dae geskep is of dat mense 'n onsterflike siel het nie.

Geskiedenis 
Jehovah se Getuies is in 1872 deur Charles Taze Russell in Pittsburgh (Pennsilvanië) onder die naam International Bible Students Association ("Internasionale Vereniging van Bybelstudente") gestig. Onder sy opvolger, Joseph Franklin Rutherford (1869-1942), is die organisasie se naam in 1931 gewysig tot die huidige "Jehovah se Getuies". Vanweë die toegewyde predikingswerk het die beweging in 2020 tot meer as 8,7 miljoen lede in 240 lande gegroei.

Bestuur en vergaderings 
Die beweging word vanuit die hoofkwartier in New York-stad bestuur deur 'n liggaam van "ervare ouer manne" op 'n nie-demokratiese, outoritêr-teokratiese manier. Hulle organiseer ook die internasionale sendingwerk.  Daar is meer as honderd takkantore in ander lande. Vroue is van alle ampte uitgesluit.

Sogenaamde ouer manne of opsieners en bedieningsknegte, wat hulle bystaan, is verantwoordelik vir die onderrig van die gemeente.

Die plaaslike gemeentes vergader in 'n sogenaamde "Koninkryksaal", meestal 'n eenvoudige gebou wat deur vrywilligers opgerig en deur vrywillige bydraes gefinansieer is. Daar is gewoonlik drie vergaderings per week. Groter byeenkomste met spesiale Bybelonderrig vind jaarliks plaas en sluit die doop van nuwe dissipels in.

Verwysings

Eksterne skakels 

 Amptelike webwerf van Jehovah se Getuies: www.jw.org 

Kerke